
Viljandi valla üldplaneeringu 2040+ koostamise ja keskkonnamõju strateegilise hindamise algatamine ning senise üldplaneeringu menetluse lõpetamine (EELNÕU)


05.11.2013 moodustus Viljandi vald, mis on Paistu valla, Pärsti valla, Saarepeedi valla ja Viiratsi valla õigusjärglane. 2017. aasta haldusreformi käigus liitusid Viljandi vallaga ka Kolga-Jaani vald ja Tarvastu vald. Valla praegune haldusterritoorium hõlmab seega erinevate kehtivate üldplaneeringutega piirkondi välja arvatud endine Paistu vald, mille ruumilise arengu põhimõtted ja tingimused vajavad terviklikku ajakohastamist.

Viljandi Vallavolikogu 25.04.2018 otsusega nr 1-3/69 „Üldplaneeringu ja keskkonnamõju strateegilise hindamise algatamine“ algatati Viljandi valla territooriumi ruumilise arengu põhimõtete ja suundumuste määratlemiseks üldplaneeringu ja keskkonnamõju strateegilise hindamise koostamine. Viljandi Vallavolikogu tunnistas nõuetele vastavaks Viljandi valla üldplaneeringu keskkonnamõju strateegilise hindamise aruande, võttis vastu üldplaneeringu ja suunas selle avalikule väljapanekule 30.12.2020 otsusega nr 1-3/319 „Viljandi valla üldplaneeringu vastuvõtmine, keskkonnamõju strateegilise hindamise aruande nõuetele vastavaks tunnistamine ning üldplaneeringu avalikule väljapanekule suunamine“.
Käesolevaks ajaksViljandi valla üldplaneeringut kehtestatud ei ole.
Tulenevalt asjaolust, et üldplaneeringu vastuvõtmisest on möödas ca 6 aastat, vajavad uuesti hindamist planeeringulahenduse ajakohasus, selle aluseks olnud andmed ning muutunud õiguslike ja faktiliste asjaolude mõju. Ajakohastamist vajavad muu hulgas rahvastiku, asustuse, teenuste, ettevõtluse, liikuvuse, tehnilise taristu, looduskeskkonna ja kliimariskide lähteandmed ning nende alusel tehtavad ruumilised valikud. Seega saab öelda, et üldplaneeringu koostamise eesmärk on oluliselt muutunud. Planeerimisseaduse § 78 lõike 1 punkti 2 kohaselt võib üldplaneeringu koostamise ja keskkonnamõju strateegilise hindamise lõpetada, kui planeeringu koostamise eesmärk muutub koostamise käigus oluliselt.
Viljandi valla arengukava aastateks 2022–2030 seab valla pikaajaliseks visiooniks kestva heaoluga kodu ning näeb ette elanikusõbraliku, nüüdisaegse ja turvalise elukeskkonna, kvaliteetsete teenuste, puhta looduse ja avatud kogukondade arendamise. Senise üldplaneeringu koostamise menetluse jätkamine eeldaks üldplaneeringu lahenduse, selle lähteandmete, mõjude hindamise, uuringute ja menetlusdokumentide ulatuslikku ajakohastamist. 
Uue üldplaneeringu koostamise menetluse algatamine võimaldab määrata ajakohased eesmärgid ja lähteseisukohad, hinnata terviklikult võimalikke alternatiive ning korraldada planeeringu koostamine avatult, arusaadavalt ning kehtivatest õigusaktidest ja vajadustest lähtudes.
Senise üldplaneeringu koostamise menetluse lõpetamine ja uue menetluse algatamine on seega selgem ning läbipaistvam kui 2020. aastal vastuvõetud planeeringulahenduse ulatuslik muutmine pooleliolevas menetluses.
Uues menetluses hinnatakse 2018. aastal algatatud üldplaneeringu koostamise käigus valminud planeeringulahenduse, uuringute, keskkonnamõju strateegilise hindamise aruande, kooskõlastuste, arvamuste, kaasamise jmt tulemuste ajakohasust. Asjakohaseid materjale kasutatakse uue üldplaneeringu koostamisel ulatuses, milles nende lähteandmed ja järeldused on jätkuvalt asjakohased/kehtivad.
Viljandi valla territooriumil kehtivad, senised üldplaneeringud jäävad kohaldatavaks kuni uue üldplaneeringu kehtestamiseni või nende kehtetuks tunnistamiseni planeerimisseaduses sätestatud korras. Kehtivate üldplaneeringute loetelu ja õiguslik seisund kontrollitakse uue üldplaneeringu koostamise käigus ning nende asjakohaseid ruumilisi põhimõtteid, maakasutuslahendusi ja tingimusi arvestatakse uue üldplaneeringu koostamisel.
Planeerimisseaduse § 74 lõike 1 kohaselt koostatakse üldplaneering kogu kohaliku omavalitsuse üksuse territooriumi või selle osa kohta. Viljandi valla üldplaneeringu 2040+ planeeringuala on kogu valla haldusterritoorium. Üldplaneering peab planeerimisseaduse § 10 lõike 3 kohaselt lähtuma kohalikest huvidest ning olema kooskõlas riiklikke huve väljendava planeeringuga ja teiste ruumilist aspekti väljendavate strateegiliste dokumentidega. Planeerimisseaduse § 55 lõike 2 kohaselt on üldplaneeringu koostamise aluseks Viljandi maakonnaplaneering 2030+.
Üldplaneeringu koostamisel lähtutakse tasakaalustatud ja kestliku ruumilise arengu, kvaliteetse elukeskkonna, otstarbeka, mõistliku ja säästliku maakasutuse, avalike huvide ja väärtuste kaitse ning erinevate huvide tasakaalustamise põhimõtetest. Planeeringu algatamisega ei otsustata ette üldplaneeringu lõplikku lahendust, maa-alade juhtotstarvet ega konkreetsete ehitiste rajamise võimalust. Planeeringulahendus kujundatakse uuringute, mõjude hindamise, koostöö, kaasamise ja avaliku menetluse tulemusena.
Planeerimisseaduse § 74 lõike 4 ja keskkonnamõju hindamise ja keskkonnajuhtimissüsteemi seaduse (KeHJS) § 33 lõike 1 punkti 2 kohaselt on üldplaneeringu koostamisel kohustuslik keskkonnamõju strateegiline hindamine (KSH), mis korraldatakse üldplaneeringu koostamisega samaaegselt. Keskkonnamõju strateegilise hindamise eesmärk on arvestada keskkonnakaalutlusi üldplaneeringu koostamisel ja kehtestamisel, tagada kõrgetasemeline keskkonnakaitse ning edendada kestlikku arengut, aidates seeläbi kaasa põhjendatud ja tasakaalustatud otsuste langetamisele. Hindamise käigus selgitatakse üldplaneeringu elluviimisega eeldatavalt kaasnevad olulised keskkonnamõjud, käsitletakse asjakohaseid alternatiive ning määratakse vajaduse korral ebasoodsa mõju vältimise, vähendamise ja leevendamise meetmed. Üldplaneeringu koostamisel hinnatakse lisaks asjakohaseid majanduslikke, kultuurilisi ja sotsiaalseid mõjusid.
Keskkonnamõju strateegilise hindamise ala ühtib planeeringualaga. Sõltuvalt mõju liigist, ulatusest ja olulisusest hinnatakse vajaduse korral ka väljaspool planeeringuala avalduvaid mõjusid. Mõjude hindamisel käsitletakse muu hulgas looduskeskkonda, inimese tervist ja heaolu, kultuuripärandit, vara, kliimamuutusi, asustust, liikuvust, tehnilist taristut, sotsiaal-majanduslikku keskkonda ning mõjude omavahelisi seoseid.
Üldplaneeringu koostamiseks on olemas Viljandi valla Üldplaneering 2040+ lähteseisukohad (edaspidi lähteseisukohad) ja KSH programm „Viljandi valla üldplaneeringu keskkonnamõju strateegilise hindamise programm“, mille koostas KeHJS § 34 lõike 4 punktides 1–5 sätestatud nõuetele vastav Kobras OÜ juhtekspert Noeela Kulm.
Nimetatud dokumendid määravad planeeringu ja mõjude hindamise esialgse ülesandepüstituse. Vajadusel täpsustatakse lähteseisukohti ja KSH programmi pärast üldplaneeringu ja KSH algatamist planeerimisseaduses sätestatud koostöö, kaasamise ja ettepanekute küsimise tulemusena.
Üldplaneeringu koostamise käigus koostatakse vähemalt asustuse arengu analüüs ja rohevõrgustiku analüüs. Täiendavate uuringute ja analüüside vajadus selgitatakse välja planeeringulahenduse koostamise käigus.
Üldplaneering koostatakse koostöös planeerimisseaduses nimetatud valitsusasutuste ja planeeringualaga piirnevate kohaliku omavalitsuse üksustega. Menetlusse kaasatakse isikud, kelle õigusi või huve planeering võib puudutada, isikud, kes soovivad olla menetlusse kaasatud, võrgu- ja taristuvaldajad, vabaühendused ning muud isikud ja asutused, kellel võib olla põhjendatud huvi üldplaneeringu või selle elluviimisega kaasnevate mõjude vastu.

Täiendada enne otsuse vormistamist: kokkuvõte kaasatud isikutelt ja ametkondadelt käesoleva menetluse käigus küsitud seisukohtadest ning nendega arvestamisest.

Planeerimisseaduse § 77 lõike 1 alusel algatab kohalik omavalitsus üldplaneeringu ja KSH volikogu otsusega. KeHJS § 33 lõike 1 punkti 2 kohaselt tuleb samaaegselt üldplaneeringu koostamisega läbi viia planeeringu elluviimisega kaasnevate mõjude osas keskkonnamõju strateegiline hindamine. Keskkonnamõju strateegilise hindamise eesmärgiks on hinnata üldplaneeringuga kaasnevaid võimalikke olulisi mõjusid majanduslikule, sotsiaalsele ja kultuurilisele keskkonnale, aidates kaasa põhjendatud ja tasakaalustatud otsuste langetamisele.
Üldplaneeringu koostamise korraldaja ja KSH koostamise korraldaja on Viljandi Vallavalitsus. Üldplaneeringu kehtestaja on Viljandi Vallavolikogu.

Tulenevalt eeltoodust ja võttes aluseks kohaliku omavalitsuse korralduse seaduse § 22 lg 1 punkti 31, Eesti territooriumi haldusjaotuse seaduse § 141 lg 41, planeerimisseaduse § 77 lg 1, keskkonnamõju hindamise ja keskkonnajuhtimissüsteemi seaduse § 33 lg 1 punkti 2 Viljandi Vallavolikogu

o t s u s t a b:

1. Algatada Viljandi valla üldplaneeringu 2040+ koostamine. Üldplaneeringu eesmärk on määrata ruumilise arengu põhimõtted ja üldised arengusuunad ning lahendada planeerimisseaduse §-s 75 nimetatud ülesanded ulatuses, mis on vajalik ruumiliste vajaduste ja planeeringu eesmärgi saavutamiseks. Planeeringuala hõlmab kogu Viljandi valla haldusterritooriumi vastavalt asendiplaanile (lisa 3).

2. Kinnitada Viljandi valla üldplaneeringu 2040+ koostamise lähteseisukohad (lisa 2).

3. Algatada Viljandi valla üldplaneeringu 2040+ elluviimisega kaasneva keskkonnamõju strateegiline hindamine, mille aluseks on keskkonnamõju strateegilise hindamise programm.

4. Viljandi Vallavalitsusel on õigus lähteseisukohti ja programmi täpsustada.

5. Lõpetada planeerimisseaduse § 78 lõike 1 punkti 2 alusel 25.04.2018 otsusega nr 1-3/69 „Üldplaneeringu ja keskkonnamõju strateegilise hindamise algatamine“ algatatud Viljandi valla üldplaneeringu koostamine ja keskkonnamõju strateegiline hindamine, kuna planeeringu koostamise eesmärk on menetluse käigus oluliselt muutunud.

6. Otsuse ja selle lisadega saab tutvuda Viljandi valla veebilehel www.viljandivald.ee ja tööpäevadel Viljandi Vallavalitsuses (Sakala tn 1, Viiratsi alevik, Viljandi vald, 70101 Viljandimaa) alates otsuse jõustumisest.

7. Viljandi Vallavalitsuse ehitusosakonnal korraldada üldplaneeringu koostamise ja keskkonnamõju strateegilise hindamise algatamise teadete avaldamine ja saatmine planeerimisseaduses sätestatud korras ja tähtaegadel.

8. Viljandi Vallavalitsuse ehitusosakonnal korraldada senise üldplaneeringu koostamise ja keskkonnamõju strateegilise hindamise lõpetamisest ning lõpetamise põhjustest teavitamine planeerimisseaduses sätestatud korras ja tähtaegadel.

9. Otsus jõustub teatavakstegemisest.


(allkirjastatud digitaalselt)
Kaupo Kase
vallavolikogu esimees


Koostaja: Kaido Koppel, planeeringute peaspetsialist
Esitaja: Viljandi Vallavalitsus
Hääletamine: poolthäälteenamus

